CELEX: 32016R0094
Language: et
Date: 2016-01-20 00:00:00
Title: Euroopa Parlamendi ja nõukogu määrus (EL) 2016/94, 20. jaanuar 2016, millega tunnistatakse kehtetuks politseikoostöö ja kriminaalasjades tehtava õigusalase koostöö valdkonna teatavad Schengeni acquis’ õigusaktid

2.2.2016   
            
            
               ET
            
            
               Euroopa Liidu Teataja
            
            
               L 26/6
            
         EUROOPA PARLAMENDI JA NÕUKOGU MÄÄRUS (EL) 2016/94,
   20. jaanuar 2016,
   millega tunnistatakse kehtetuks politseikoostöö ja kriminaalasjades tehtava õigusalase koostöö valdkonna teatavad Schengeni acquis’ õigusaktid
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 82 lõike 1 punkti d ning artikli 87 lõike 2 punkte a ja c,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   toimides seadusandliku tavamenetluse kohaselt (1)
   
   ning arvestades järgmist:
   
               (1)
            
            
               Liidu õiguse läbipaistvamaks muutmine on liidu institutsioonide rakendatava parema õigusloome strateegia oluline osa. Sellega seoses on asjakohane tunnistada kehtetuks need õigusaktid, millel ei ole enam otstarvet.
            
         
               (2)
            
            
               Terve rida politseikoostöö ja kriminaalasjades tehtava õigusalase koostöö valdkonnas vastu võetud ja Schengeni acquis’ hulka kuuluvaid õigusakte ei ole enam asjakohased oma ajutise iseloomu tõttu või seepärast, et nende sisu on üle võetud hilisematesse aktidesse.
            
         
               (3)
            
            
               Täitevkomitee otsuse SCH/Com-ex (93) 14 (2) eesmärk oli parandada uimastikaubanduse vastu võitlemisel tehtavat praktilist õigusalast koostööd üksnes juhtudel, kus liikmesriik on sellisest koostööst keeldunud. Nimetatud otsus minetas asjakohasuse pärast seda, kui jõustus konventsioon Euroopa Liidu liikmesriikide vahelise vastastikuse õigusabi kohta kriminaalasjades, mis kehtestati nõukogu aktiga 2000/C-197/01 (3), milles nähti ette liikmesriikidevaheline sügavam koostöö kõigi süütegude ning seega ka ebaseadusliku uimastikaubanduse alase vastastikuse abi valdkonnas.
            
         
               (4)
            
            
               Täitevkomitee deklaratsioonis SCH/Com-ex (97) decl.13 rev2 (4) käsitleti ühe vanema poolt alaealise röövimist ja ebaseaduslikku äraviimist isiku juurest, kellele on antud hooldusõigus. Nimetatud deklaratsioon minetas asjakohasuse pärast seda, kui jõustusid Euroopa Parlamendi ja nõukogu määrus (EÜ) nr 562/2006 (5) ja komisjoni rakendusotsus 2013/115/EL (6), millega nähti ette uued eeskirjad alaealiste kontrollimiseks välispiiri ületamisel ja seoses SIRENE büroode vastava tegevusega.
            
         
               (5)
            
            
               Täitevkomitee otsusega SCH/Com-ex (98)52 (7) võeti vastu piiriülest politseikoostööd käsitlev Schengeni käsiraamat, mis abistab liikmesriike piiriüleste operatsioonide läbiviimisel. Nimetatud otsus minetas asjakohasuse pärast seda, kui käsiraamatu sisu lisati dokumenti „Schengeni acquis’ nõuetekohase kohaldamise soovitusi ja parimaid tavasid käsitlev ajakohastatud kataloog: politseikoostöö”, piiriülese politseikoostöö käsiraamatusse ja õiguskaitsealaste kontaktametnike kompendiumisse.
            
         
               (6)
            
            
               Täitevkomitee otsusega SCH/Com-ex (99)11 Rev 2 (8) võeti vastu kokkulepe koostöö kohta liikluseeskirja rikkumistega seotud menetlustes. Nimetatud kokkulepe sõlmiti mitte üksnes teatavate liikmesriikide vahel, vaid ka kahe kolmanda riigiga (Island ja Norra). Sellest tulenevalt ei ole see õigusakt Schengeni acquis’ osa. Lisaks ei ole see kunagi jõustunud ning ükski liikmesriik ei ole esitanud nimetatud kokkuleppe artikli 20 lõike 3 kohaselt deklaratsiooni selle kohta, et ta kohaldab nimetatud kokkulepet enda suhetes nende riikidega, kes on selle ratifitseerinud. Sellepärast ei ole kõnealune otsus asjakohane ja tuleks kehtetuks tunnistada.
            
         
               (7)
            
            
               Nõukogu otsusega 2008/173/JSK (9) kehtestati teise põlvkonna Schengeni infosüsteemi (SIS II) teatavate testimiste üksikasjalik ulatus, korraldus, koordineerimine ja valideerimismenetlus eesmärgiga hinnata, kas SIS II vastab SIS II õigusaktides ette nähtud tehnilistele ja funktsionaalsusnõuetele. Nimetatud otsus kaotas oma õigusmõju pärast SIS II kasutuselevõtmist 9. aprillil 2013.
            
         
               (8)
            
            
               Õiguskindluse ja selguse huvides tuleks kõnealused asjakohasuse minetanud otsused ja deklaratsioonid kehtetuks tunnistada.
            
         
               (9)
            
            
               Kuna käesoleva määruse eesmärki, nimelt tunnistada kehtetuks teatavad politseikoostöö ja kriminaalasjades tehtava õigusalase koostöö valdkonnas vastu võetud ja Schengeni acquis’ hulka kuuluvad asjakohasuse minetanud liidu õigusaktid, ei suuda liikmesriigid piisavalt saavutada, küll aga on seda parem saavutada liidu tasandil, võib liit võtta meetmeid kooskõlas Euroopa Liidu lepingu („ELi leping”) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
            
         
               (10)
            
            
               ELi lepingule ja Euroopa Liidu toimimise lepingule („ELi toimimise leping”) lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva määruse vastuvõtmisel ning see ei ole tema suhtes siduv ega kohaldatav. Arvestades, et käesolev määrus põhineb Schengeni acquis’l, otsustab Taani kõnealuse protokolli artikli 4 kohaselt kuue kuu jooksul pärast nõukogu poolt otsuse tegemist käesoleva määruse kohta, kas ta rakendab seda oma siseriiklikus õiguses.
            
         
               (11)
            
            
               Käesolev määrus arendab edasi neid Schengeni acquis’ sätteid, milles Iirimaa ELi lepingule ja ELi toimimise lepingule lisatud protokolli nr 19 (Euroopa Liidu raamistikku integreeritud Schengeni acquis’ kohta) artikli 5 lõike 1 ning nõukogu otsuse 2002/192/EÜ (10) artikli 6 lõike 2 kohaselt osaleb.
            
         
               (12)
            
            
               Pärast seda, kui Ühendkuningriik esitas 24. juulil 2013 protokolli nr 36 (üleminekusätete kohta) artikli 10 lõike 4 esimese lõigu esimese lause kohase teate, lõpetati Ühendkuningriigi suhtes alates 1. detsembrist 2014 eespool osutatud asjakohasuse minetanud otsuste ja deklaratsioonide kohaldamine vastavalt nimetatud protokolli artikli 10 lõike 4 esimese lõigu teisele lausele. Seetõttu ei osale Ühendkuningriik käesoleva määruse vastuvõtmisel ning see ei ole tema suhtes siduv ega kohaldatav.
            
         
               (13)
            
            
               Islandi ja Norra puhul arendab käesolev määrus edasi neid Schengeni acquis’ sätteid Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu (viimase kahe riigi osalemiseks Schengeni acquis’ sätete rakendamises, kohaldamises ja edasiarendamises) (11) tähenduses, mis kuuluvad nõukogu otsuse 1999/437/EÜ (12) artiklis 1 osutatud valdkonda.
            
         
               (14)
            
            
               Šveitsi puhul arendab käesolev määrus edasi neid Schengeni acquis’ sätteid Euroopa Liidu, Euroopa Ühenduse ja Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (13) tähenduses, mis kuuluvad otsuse 1999/437/EÜ artiklis 1 osutatud valdkonda, kusjuures nimetatud otsuse vastavat artiklit tõlgendatakse koostoimes nõukogu otsuse 2008/149/JSK (14) artikliga 3.
            
         
               (15)
            
            
               Liechtensteini puhul arendab käesolev määrus edasi neid Schengeni acquis’ sätteid Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (15) tähenduses, mis kuuluvad otsuse 1999/437/EÜ artiklis 1 osutatud valdkonda, kusjuures nimetatud otsuse vastavat artiklit tõlgendatakse koostoimes nõukogu otsuse 2011/349/EL (16) artikliga 3,
            
         ON VASTU VÕTNUD KÄESOLEVA MÄÄRUSE:
   Artikkel 1
   Asjakohasuse minetanud õigusaktide kehtetuks tunnistamine
   Järgmised õigusaktid tunnistatakse kehtetuks:
   
               —
            
            
               otsus SCH/Com-ex (93)14 (uimastikaubanduse vastu võitlemine);
            
         
               —
            
            
               deklaratsioon SCH/Com-ex (97) decl. 13 rev 2 (alaealiste röövimine);
            
         
               —
            
            
               otsus SCH/Com-ex (98) 52 (politseikoostöö käsiraamat);
            
         
               —
            
            
               otsus SCH/Com-ex (99)11 Rev. 2 (liikluseeskirja rikkumised) ja
            
         
               —
            
            
               otsus 2008/173/JSK (SIS II testid).
            
         Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja aluslepingute kohaselt kõikides liikmesriikides vahetult kohaldatav.
      Strasbourg, 20. jaanuar 2016
      
         
            Euroopa Parlamendi nimel
         
         
            president
         
         M. SCHULZ
      
      
         
            Nõukogu nimel
         
         
            eesistuja
         
         A.G. KOENDERS
      
   
   
      (1)  Euroopa Parlamendi 24. novembri 2015. aasta seisukoht (Euroopa Liidu Teatajas seni avaldamata) ja nõukogu 14. detsembri 2015. aasta otsus.
   
      (2)  Täitevkomitee 14. detsembri 1993. aasta otsus narkokaubanduse vastu võitlemisel tehtava praktilise õigusalase koostöö parandamise kohta (SCH/Com-ex (93) 14) (EÜT L 239, 22.9.2000, lk 427).
   
      (3)  Nõukogu 29. mai 2000. aasta akt, millega kehtestatakse Euroopa Liidu lepingu artikli 34 kohane konventsioon Euroopa Liidu riikide vahelise vastastikuse õigusabi kohta kriminaalasjades (EÜT C 197, 12.7.2000, lk 1).
   
      (4)  Täitevkomitee 9. veebruari 1998. aasta deklaratsioon alaealiste röövimise kohta (SCH/Com-ex (97) decl. 13 rev 2) (EÜT L 239, 22.9.2000, lk 436).
   
      (5)  Euroopa Parlamendi ja nõukogu 15. märtsi 2006. aasta määrus (EÜ) nr 562/2006, millega kehtestatakse isikute üle piiri liikumist reguleerivad ühenduse eeskirjad (Schengeni piirieeskirjad) (ELT L 105, 13.4.2006, lk 1).
   
      (6)  Komisjoni 26. veebruari 2013. aasta rakendusotsus 2013/115/EL, milles käsitletakse teise põlvkonna Schengeni infosüsteemi (SIS II) SIRENE käsiraamatut ja muid rakendusmeetmeid (ELT L 71, 14.3.2013, lk 1).
   
      (7)  Täitevkomitee 16. detsembri 1998. aasta otsus piiriülese politseikoostöö käsiraamatu kohta (SCH/Com-ex (98) 52) (EÜT L 239, 22.9.2000, lk 408).
   
      (8)  Täitevkomitee 28. aprilli 1999. aasta otsus, mis käsitleb kokkulepet koostöö kohta liikluseeskirja rikkumistega seotud menetlustes (SCH/Com-ex (99)11 rev 2) (EÜT L 239, 22.9.2000, lk 428).
   
      (9)  Nõukogu 18. veebruari 2008. aasta otsus 2008/173/JSK teise põlvkonna Schengeni infosüsteemi (SIS II) testimise kohta (ELT L 57, 1.3.2008, lk 14).
   
      (10)  Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates acquis’ sätetes (EÜT L 64, 7.3.2002, lk 20).
   
      (11)  EÜT L 176, 10.7.1999, lk 36.
   
      (12)  Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis’ sätete rakendamise, kohaldamise ja edasiarendamisega (EÜT L 176, 10.7.1999, lk 31).
   
      (13)  ELT L 53, 27.2.2008, lk 52.
   
      (14)  Nõukogu 28. jaanuari 2008. aasta otsus 2008/149/JSK sõlmida Euroopa Liidu nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega (ELT L 53, 27.2.2008, lk 50).
   
      (15)  ELT L 160, 18.6.2011, lk 3.
   
      (16)  Nõukogu 7. märtsi 2011. aasta otsus 2011/349/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) Euroopa Liidu nimel sõlmimise kohta, eelkõige seoses õigusalase koostööga kriminaalasjades ja politseikoostööga (ELT L 160, 18.6.2011, lk 1).